CELEX: 32020R0872
Language: et
Date: 2020-06-24 00:00:00
Title: Euroopa Parlamendi ja nõukogu määrus (EL) 2020/872, 24. juuni 2020, millega muudetakse määrust (EL) nr 1305/2013 seoses erimeetmetega Euroopa Maaelu Arengu Põllumajandusfondi (EAFRD) raames erakorralise ajutise toetuse andmiseks COVID-19 puhangule reageerimiseks

26.6.2020   
               
               
                  ET
               
               
                  Euroopa Liidu Teataja
               
               
                  L 204/1
               
            
         EUROOPA PARLAMENDI JA NÕUKOGU MÄÄRUS (EL) 2020/872,
         24. juuni 2020,
         millega muudetakse määrust (EL) nr 1305/2013 seoses erimeetmetega Euroopa Maaelu Arengu Põllumajandusfondi (EAFRD) raames erakorralise ajutise toetuse andmiseks COVID-19 puhangule reageerimiseks
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 42 ja artikli 43 lõiget 2,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Majandus- ja Sotsiaalkomitee arvamust (1),
         toimides seadusandliku tavamenetluse kohaselt (2)
         
         ning arvestades järgmist:
         
                     (1)
                  
                  
                     COVID-19 puhangu tagajärjed on põllumajandustootjaid ja -ettevõtjaid enneolematul viisil mõjutanud. Liikmesriikides kehtestatud ulatuslikud liikumispiirangud ning kaupluste, väliturgude, restoranide ja muude külalismajandusettevõtete kohustuslik sulgemine on tekitanud majandushäireid põllumajandussektoris ja maakogukondades ning põhjustanud likviidsus- ja rahavooprobleeme põllumajandustootjatele ja nendele väikeettevõtjatele, kes tegelevad põllumajandustoodete töötlemise, turustamise või arendamisega. See on tekitanud erandliku olukorra, mis tuleb lahendada.
                  
               
                     (2)
                  
                  
                     COVID-19 puhangust põhjustatud kriisi (edaspidi „kriis“) mõjule reageerimiseks tuleks vastu võtta uus erakorraline ja ajutine meede, et tegeleda likviidsusprobleemiga, mis ohustab põllumajandustegevuse ja põllumajandustoodete töötlemise, turustamise või arendamisega tegelevate väikeettevõtjate tegevuse jätkuvust.
                  
               
                     (3)
                  
                  
                     Meede peaks võimaldama liikmesriikidel kasutada olemasolevate maaelu arengu programmide raames vabu vahendeid, et toetada põllumajandustootjaid ning väikesi ja keskmise suurusega ettevõtjaid (VKEd), keda kriis on eriti mõjutanud. Toetuse eesmärk on tagada põllumajandusettevõtete konkurentsivõime ja elujõulisus ning seda tuleks anda objektiivsete ja mittediskrimineerivate kriteeriumide alusel, et suunata vabad vahendid kõige paremini toetusesaajatele, kes kriisi tõttu enim kannatavad. Põllumajandustootjate puhul võivad sellised kriteeriumid hõlmata tootmissektoreid, põllumajandustootmise viise, põllumajandusettevõtte struktuure, põllumajandustoodete turustamise liike ja tööle võetud hooajatöötajate arvu; VKEde puhul võivad sellised kriteeriumid hõlmata sektorite liike, tegevusliike, piirkondade liike ja muid eriomaseid takistusi.
                  
               
                     (4)
                  
                  
                     Kõnealuse meetme kiireloomulisuse ja erakorralise iseloomu tõttu tuleks kehtestada ühekordne makse ja meetme kohaldamise tähtaeg, kusjuures ei tohi unustada põhimõtet, et komisjoni maksed tuleb teha kooskõlas eelarveassigneeringutega ja vabade vahendite olemasolul.
                  
               
                     (5)
                  
                  
                     Selleks et anda suuremat toetust kõige rängemini mõjutatud põllumajandustootjatele või VKEdele, on asjakohane lubada liikmesriikidel kohandada kindlasummaliste maksete suurust teatavate toetuskõlblike toetusesaajate kategooriate puhul objektiivsete ja mittediskrimineerivate kriteeriumide alusel.
                  
               
                     (6)
                  
                  
                     Selleks et tagada uue meetme piisav rahastamine, seadmata ohtu maaelu arengu programmide muid eesmärke, mis on sätestatud Euroopa Parlamendi ja nõukogu määruses (EL) nr 1305/2013, (3) tuleks kindlaks määrata liidu maksimaalne toetus kõnealusele meetmele.
                  
               
                     (7)
                  
                  
                     Kuna käesoleva määruse eesmärki, nimelt reageerida kriisile, kehtestades erimeetmed EAFRD raames erakorralise ajutise toetuse andmiseks, ei suuda liikmesriigid piisavalt saavutada, küll aga saab seda kavandatava meetme ulatuse ja toime tõttu paremini saavutada liidu tasandil, võib liit võtta meetmeid kooskõlas Euroopa Liidu lepingu (ELi leping) artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale.
                  
               
                     (8)
                  
                  
                     Seepärast tuleks määrust (EL) nr 1305/2013 vastavalt muuta.
                  
               
                     (9)
                  
                  
                     Võttes arvesse kriisiga tegelemise pakilisust, peeti asjakohaseks teha erand kaheksa nädala pikkusest tähtajast, millele osutatakse ELi lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4.
                  
               
                     (10)
                  
                  
                     Käesolev määrus peaks kriisist tingitud olukorra pakilisuse tõttu jõustuma selle Euroopa Liidu Teatajas avaldamise päeval,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrust (EL) nr 1305/2013 muudetakse järgmiselt.
            
                        1)
                     
                     
                        Lisatakse järgmine artikkel:
                        
                           „Artikkel 39b
                           Erakorraline ajutine toetus põllumajandustootjatele ja VKEdele, keda COVID-19 kriis on eriti mõjutanud
                           
                              1.   Käesoleva meetme kohase toetusega antakse erakorralist abi COVID-19 kriisist eriti mõjutatud põllumajandustootjatele ja VKEdele, et tagada nende äritegevuse jätkuvus käesolevas artiklis sätestatud tingimustel.
                           
                           
                              2.   Toetust antakse põllumajandustootjatele ja samuti VKEdele, kes töötlevad, turustavad või arendavad ELi toimimise lepingu I lisaga hõlmatud põllumajandustooteid või puuvilla, välja arvatud kalandustooted. Tootmisprotsessi väljund võib olla kõnealuse lisaga hõlmamata toode.
                           
                           
                              3.   Liikmesriigid suunavad toetuse toetusesaajatele, keda COVID-19 kriis kõige rohkem mõjutab, ning määravad olemasolevate tõendite alusel kindlaks toetuskõlblikkuse tingimused ja, kui asjaomane liikmesriik peab seda asjakohaseks, siis valikukriteeriumid, mis peavad olema objektiivsed ja mittediskrimineerivad.
                           
                           
                              4.   Toetust antakse ühekordse kindlasummalise maksena, mis makstakse välja 30. juuniks 2021 toetustaotluste põhjal, mille pädev asutus on heaks kiitnud 31. detsembriks 2020. Komisjon hüvitab selle hiljem vastavalt eelarveassigneeringutele ja vabade vahendite olemasolul. Toetusele võib kehtestada eri suuruse toetusesaajate kategooriate kaupa vastavalt objektiivsetele ja mittediskrimineerivatele kriteeriumidele.
                           
                           
                              5.   Toetuse maksimumsumma ei tohi ületada 7 000 eurot põllumajandustootja kohta ja 50 000 eurot VKE kohta.
                           
                           
                              6.   Käesoleva artikli alusel toetuse andmisel võtavad liikmesriigid arvesse muude riiklike või liidu toetusvahendite või erasektori kavade alusel antud toetust, mis on mõeldud COVID-19 kriisi mõjule reageerimiseks.“
                           
                        
                     
                  
                        2)
                     
                     
                        Artikli 49 lõige 2 asendatakse järgmisega:
                        
                           „2.   Tegevuste valiku eest vastutav liikmesriigi ametiasutus tagab, et tegevused valitakse vastavalt käesoleva artikli lõikes 1 osutatud valikukriteeriumidele ning läbipaistvale ja korralikult dokumenteeritud menetlusele, välja arvatud artikli 18 lõike 1 punktis b, artikli 24 lõike 1 punktis d ning artiklites 28–31, 33, 34 ja 36–39b sätestatud tegevuste puhul.“
                        
                     
                  
                        3)
                     
                     
                        Artiklile 59 lisatakse järgmine lõige:
                        
                           „6a.   Artikli 39b kohaselt antava EAFRD toetuse ülemmäär on 2 % EAFRD koguosalusest maaelu arengu programmis.“
                        
                     
                  
         
            Artikkel 2
            Käesolev määrus jõustub selle Euroopa Liidu Teatajas avaldamise päeval.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 24. juuni 2020
            
               
                  Euroopa Parlamendi nimel
               
               
                  president
               
               D. M. SASSOLI
            
            
               
                  Nõukogu nimel
               
               
                  eesistuja
               
               N. BRNJAC
            
         
         
            (1)  11. juuni 2020. aasta arvamus (Euroopa Liidu Teatajas seni avaldamata).
         
            (2)  Euroopa Parlamendi 19. juuni 2020. aasta seisukoht (Euroopa Liidu Teatajas seni avaldamata) ja nõukogu 24. juuni 2020. aasta otsus.
         
            (3)  Euroopa Parlamendi ja nõukogu 17. detsembri 2013. aasta määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487).